Document ID: 32019D0407

Reference:
15.3.2019
ET
Euroopa Liidu Teataja
L 73/1
NÕUKOGU OTSUS (EL) 2019/407,
4. märts 2019,
Põhja-Jäämere keskosas reguleerimata avamerekalapüügi vältimist käsitleva kokkuleppe Euroopa Liidu nimel sõlmimise kohta
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artiklit 43 koostoimes artikli 218 lõike 6 teise lõigu punkti a alapunktiga v,
võttes arvesse Euroopa Komisjoni ettepanekut,
võttes arvesse Euroopa Parlamendi nõusolekut (1)
ning arvestades järgmist:
(1)
Liit on vastavalt ühisele kalanduspoliitikale ainupädev võtma meetmeid mere bioloogiliste ressursside kaitseks ning sõlmima selleks kokkuleppeid kolmandate riikide ja rahvusvaheliste organisatsioonidega.
(2)
Nõukogu otsuste 98/392/EÜ (2) ja 98/414/EÜ (3) kohaselt on liit Ühinenud Rahvaste Organisatsiooni 10. detsembri 1982. aasta mereõiguse konventsiooni (edaspidi „konventsioon“) ja Ühinenud Rahvaste Organisatsiooni 10. detsembri 1982. aasta mereõiguse konventsiooni piirialade kalavarude ja pika rändega kalavarude kaitset ja majandamist käsitlevate sätete rakenduskokkuleppe (edaspidi „kalavarude kokkulepe“) osaline. Nii konventsioonis kui ka kalavarude kokkuleppes nõutakse kõigi riikide koostööd mere bioloogiliste ressursside kaitsel ja majandamisel. Seda kohustust täidetakse Põhja-Jäämere keskosas reguleerimata avamerekalapüügi vältimist käsitleva kokkuleppega (edaspidi „kokkulepe“).
(3)
Euroopa Parlamendi ja nõukogu määruses (EL) nr 1380/2013 (4) on sätestatud, et mere bioloogiliste ressursside ja merekeskkonna säästva kasutamise, majandamise ning kaitse tagamiseks arendab liit kalandusalaseid välissuhteid kooskõlas oma rahvusvaheliste kohustuste ja poliitikaeesmärkidega ning kõnealuse määruse artiklites 2 ja 3 sätestatud eesmärkide ja põhimõtetega. Kokkulepe on nende eesmärkidega kooskõlas.
(4)
31. märtsil 2016 andis nõukogu komisjonile loa pidada liidu nimel läbirääkimisi Põhja-Jäämere keskosas reguleerimata avamerekalapüügi vältimist käsitleva rahvusvahelise kokkuleppe üle. Nimetatud läbirääkimised jõudsid 30. novembril 2017 edukalt lõpule. Vastavalt nõukogu otsusele (EL) 2018/1257 (5) allkirjastati Põhja-Jäämere keskosas reguleerimata avamerekalapüügi vältimist käsitlev kokkulepe 3. oktoobril 2018, eeldusel et see sõlmitakse hilisemal kuupäeval.
(5)
Kokkuleppega liitumine edendab liidu kaitsealase lähenemisviisi järjepidevust eri ookeanide puhul ning tugevdab tema pühendumist mere bioloogiliste ressursside üleilmsele pikaajalisele kaitsele ja säästvale kasutamisele ning on seetõttu liidu huvides.
(6)
Kokkulepe tuleks heaks kiita,
ON VASTU VÕTNUD KÄESOLEVA OTSUSE:
Artikkel 1
Põhja-Jäämere keskosas reguleerimata avamerekalapüügi vältimist käsitlev kokkulepe (edaspidi „kokkulepe“) kiidetakse liidu nimel heaks.
Kokkuleppe tekst on lisatud käesolevale otsusele.
Artikkel 2
Nõukogu eesistuja määrab isiku(d), kes on volitatud liidu nimel hoiule andma kokkuleppe artiklis 15 sätestatud heakskiitmiskirja.
Artikkel 3
Käesolev otsus jõustub kolmandal päeval pärast selle avaldamist Euroopa Liidu Teatajas.
Brüssel, 4. märts 2019
Nõukogu nimel
eesistuja
A. ANTON
(1)  12. veebruari 2019. aasta nõusolek (Euroopa Liidu Teatajas seni avaldamata).
(2)  Nõukogu 23. märtsi 1998. aasta otsus 98/392/EÜ, mis käsitleb 10. detsembri 1982. aasta Ühinenud Rahvaste Organisatsiooni mereõiguse konventsiooni ja selle XI osa 28. juuli 1994. aasta rakenduskokkuleppe sõlmimist Euroopa Ühenduse poolt (EÜT L 179, 23.6.1998, lk 1).
(3)  Nõukogu 8. juuni 1998. aasta otsus 98/414/EÜ Ühinenud Rahvaste Organisatsiooni 10. detsembri 1982. aasta mereõiguste konventsiooni nende sätete rakendamise kokkuleppe ratifitseerimise kohta Euroopa Ühenduse poolt, mis käsitlevad piirialade kalavarude ja siirdekalade kaitset ja majandamist (EÜT L 189, 3.7.1998, lk 14).
(4)  Euroopa Parlamendi ja nõukogu 11. detsembri 2013. aasta määrus (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.12.2013, lk 22).
(5)  Nõukogu 18. septembri 2018. aasta otsus (EL) 2018/1257 Põhja-Jäämere keskosas reguleerimata avamerekalapüügi vältimist käsitleva kokkuleppe Euroopa Liidu nimel allkirjastamise kohta (ELT L 238, 21.9.2018, lk 1).

Summary:
Põhja-Jäämere keskosas reguleerimata avamerekalapüügi vältimist käsitlev kokkulepe
Põhja-Jäämere keskosas reguleerimata avamerekalapüügi vältimist käsitlev kokkulepe
 
KOKKUVÕTE:
Põhja-Jäämere keskosas reguleerimata avamerekalapüügi vältimist käsitlev kokkulepe
Otsus (EL) 2019/407 Põhja-Jäämere keskosas reguleerimata avamerekalapüügi vältimist käsitleva kokkuleppe Euroopa Liidu nimel sõlmimise kohta
MIS ON KOKKULEPPE JA OTSUSE EESMÄRK?
Kokkuleppe eesmärk on vältida Põhja-Jäämere keskosa avameres (ühegi riigi jurisdiktsiooni alla mittekuuluvad veed) reguleerimata töönduspüüki, rakendades ennetavaid kaitse ja majandamise meetmeid. Otsusega kinnitatakse lepingu sõlmimist ELi nimel.
PÕHIPUNKTID
Arktika piirkond hõlmab põhjapoolust ümbritsevat piirkonda. Selle hulka kuuluvad Põhja-Jäämeri ja kaheksa Arktika piirkonna riigi territooriumi: Ameerika Ühendriigid, Island, Kanada, Norra, Rootsi, Soome, Taani (sh Gröönimaa ja Fääri saared) ja Venemaa. Kokkuleppe sõlmisid Ameerika Ühendriigid, Euroopa Liit, Hiina, Island, Jaapan, Kanada, Lõuna-Korea, Norra, Taani (Fääri saarte ja Gröönimaa osas) ja Venemaa. Kokkulepe on ennetav – kuni viimase ajani kattis kogu aasta vältel Põhja-Jäämere keskosa avamere piirkonda jää, muutes nendes vetes kalapüügi võimatuks. Globaalne soojenemine on aga jääkatet oluliselt vähendanud ning see võib piirkonnas tulevikus kalapüüki võimaldada. Kokkulepe põhineb põhimõtetel, mis on kehtestatud Ühinenud Rahvaste Organisatsiooni mereõiguse konventsioonis, Ühinenud Rahvaste Organisatsiooni mereõiguse konventsiooni piirialade kalavarude ja pika rändega kalavarude kaitset ja majandamist käsitlevate sätete rakenduskokkuleppes ning 1995. aasta vastutustundliku kalapüügi juhendis.KohaldamisalaKokkulepe hõlmab kalu, molluskeid ja koorikloomi, välja arvatud ÜRO mereõiguse konventsioonis määratletud sessiilseid liike. Kokkuleppeosalised lepivad kokku, et ei püüa Põhja-Jäämere keskosa avamere piirkonnas töönduskala esialgu 16 aasta jooksul pärast kokkuleppe jõustumist. Kui ükski osaline ei esita vastuväiteid, pikendatakse perioodi automaatselt iga 5 aasta tagant.Teadusuuringute ja seire ühisprogramm
Kokkuleppega luuakse teadusuuringute ja seire ühisprogramm, et parandada arusaamist Põhja-Jäämere keskosa ökosüsteemidest, ning eelkõige kindlaks teha, kas kokkuleppealal võiks olla praegu või tulevikus kalavarusid, mida võiks olla võimalik säästvalt kasutada.
Kaitse- ja majandamismeetmed
Lepinguosalised lubavad oma riigis registreeritud laevadel teha töönduspüüki vaid juhul, kui need järgivad:rahvusvaheliselt tunnustatud kalavarude säästva majandamise kaitse- ja majandamismeetmeid, mille on vastu võtnud üks või mitu piirkondlikku või allpiirkondlikku kalandusorganisatsiooni või -korraldust; või ajutisi kaitse- ja majandamismeetmeid, mille kokkuleppeosalised võivad vastu võtta.Läbivaatamine ja täiendav rakendamineKokkuleppe ja ühisprogrammi kaudu kogutud teadusteabe ülevaatamine toimub vähemalt iga kahe aasta järel. Piirkonna katsepüügi kaitse- ja majandamismeetmed kehtestatakse kolme aasta jooksul pärast kokkuleppe jõustumist.
JÕUSTUMISE KUUPÄEV
Kokkulepe jõustub pärast seda, kui kõik kümme allakirjutanut on selle ratifitseerinud.
Otsus jõustus 18. märtsil 2019. aastal.
PÕHIDOKUMENDID
Põhja-Jäämere keskosas reguleerimata avamerekalapüügi vältimist käsitlev kokkulepe (ELT L 73, 15.3.2019, lk 3–8)
Nõukogu otsus (EL) 2019/407, 4. märts 2019, Põhja-Jäämere keskosas reguleerimata avamerekalapüügi vältimist käsitleva kokkuleppe Euroopa Liidu nimel sõlmimise kohta (ELT L 73, 15.3.2019, lk 1–2)
Viimati muudetud: 14.08.2019